Forslag til RÅDETS FORORDNING (EF) Nr. . . .

af . . .

om ændring af forordning (EØF) nr. 804/68 om den fælles markedsordning for mælk og mejeriprodukter (96/C 125/14)

96/0066 (CNS)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 2 i forordning (EØF) nr. 804/68 (1), senest ændret ved forordning (EF) nr. 2931/95 (2), er det fastsat, at mejeriåret begynder den 1. april og slutter den 31. marts det følgende år; indikativprisen for mælk og interventionspriserne for smør og skummetmælkspulver er siden 1992 blevet fastsat for perioderne fra den 1. juli til den 30. juni, da der er en forbindelse mellem disse priser og priserne i andre sektorer, hvor produktionsåret omfatter den pågældende periode; det er hensigtsmæssigt at opretholde denne forbindelse fremover, og af hensyn til sammenhængen bør mejeriåret fastsættes til samme periode; det er derfor nødvendigt at ændre den i forordningens artikel 3 nævnte frist for indikativprisens fastsættelse;

en række aftaler mellem Fællesskabet og tredjelande giver Fællesskabet mulighed for at deltage i forvaltningen af kontingenter af mejeriprodukter af EF-oprindelse, der indføres til tredjelandene; for at disse muligheder kan blive udnyttet fuldt ud, bør der fastsættes en specifik procedure for vedtagelsen af de relevante forvaltningsmetoder -

UDSTEDT FØLGENDE FORORDNING:

Artikel 1

I forordning (EØF) nr. 804/68 foretages følgende ændringer:

1) Artikel 2 affattes således:

»Artikel 2

Med forbehold af en af Rådet på forslag af Kommissionen efter afstemningsmåden i traktatens artikel 43, stk. 2, besluttet undtagelse begynder mejeriåret for alle de i artikel 1 nævnte produkter den 1. juli og slutter den 30. juni det følgende år.«

2) Artikel 3, stk. 1, affattes således:

»1. Hvert år fastsættes der en indikativpris for mælk for Fællesskabet.«

3) I artikel 13, stk. 2, ændres »artikel 16 og 17« til »artikel 16, 16a og 17«.

4) Som artikel 16a indsættes:

»Artikel 16a

1. Hvis det i en aftale, som er indgået efter traktatens artikel 228, er fastsat fuld eller delvis forvaltning af et toldkontingent, som er åbnet af et tredjeland for de i artikel 1 nævnte produkter, vedtages forvaltningsmetoden og de nærmere bestemmelser efter proceduren i artikel 30.

2. Forvaltningen af kontingenterne kan gennemføres efter en af følgende metoder eller ved en kombination af disse metoder:

- en metode, der er baseret på den kronologiske rækkefølge af indgivelsen af ansøgninger (efter »først til mølle«-princippet)

- en metode, der går ud på fordeling i forhold til de mængder, der er indgivet ansøgning for (efter den såkaldte metode med »samtidig behandling«)

- en metode, hvor der tages hensyn til de traditionelle handelsstrømme (efter den såkaldte metode »traditionelle/nye mønstre«).

Der kan fastsættes andre hensigtsmæssige metoder, især sådanne, der sikrer fuld udnyttelse af de muligheder, som det pågældende kontingent åbner.

De må ikke medføre nogen forskelsbehandling mellem de berørte erhvervsdrivende.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT nr. L 148 af 28. 6. 1968, s. 13.

(2) EFT nr. L 307 af 20. 12. 1995, s. 10.